สุดสลด ผัวเข่าเสื่อม เปลี่ยนให้เมียขับรถไปรับลูก ชนต้นไม้ ตายคู่ 2 ศพ
เกิดเรื่องเศร้า เมื่อสามีผ่าตัดหัวเข่า ใส่เฝือก ต้องให้ภรรยาซึ่งเป็นข้าราชการครู ขับรถเก๋งจากพิษณุโลกมุ่งหน้า จ.พิจิตร เพื่อรับลูกชายลูกสาวที่ไปฝากแม่เลี้ยง แต่เกิดอุบัติเหตุรถตกถนน ชนต้นไม้ข้างทางเสียชีวิตทั้งคู่เวลา 16.30 น. วันที่ 11 มิ.ย. ร.ต.อ.ณัฐพงษ์ กัลปนารถ รอง สว.(สอบสวน) สภ.บางระกำ จ.พิษณุโลก รับแจ้งจากศูนย์วิทยุ 191 พิษณุโลก ว่ามีอุบัติเหตุรถยนต์ตกถนนชนต้นไม้ริมถนนสายพิษณุโลก–นครสวรรค์ ทางหลวงหมายเลข 117 (ขาออกเมือง) หลัก กม.ที่ 110-900 บริเวณบ้านวังเป็ด หมู่ 2 ต.บางระกำ ทำให้มีผู้เสียชีวิตติดอยู่ภายในรถ 2 ราย ไปตรวจสอบพร้อมด้วยเจ้าหน้าที่กู้ภัยมูลนิธิประสาทบุญสถานที่เกิดเหตุ พบรถเก๋งฮอนด้า รุ่นซีวิค สีควันบุหรี่ ทะเบียน กบ-8883 พิษณุโลก ชนอัดอยู่กับต้นคูนขนาดใหญ่ที่อยู่ริมถนน สภาพรถพังยับเยินจนเครื่องยนต์หลุดกระเด็นออกจากตัวรถ มีผู้เสียชีวิตติดอยู่ภายใน 2 ราย โดยผู้หญิงติดอยู่บริเวณที่นั่งคนขับ สภาพคาดเข็มขัดนิรภัยมีร่างผู้ชายซึ่งคาดว่าจะไม่ได้คาดเข็มขัดนิรภัยเอนมาทับ เจ้าหน้าที่กู้ภัยต้องใช้อุปกรณ์ตัดถ่างนำศพออกมาจากซากรถ เพื่อชันสูตรเบื้องต้นทราบชื่อผู้เสียชีวิตคือ นายภาณุ สุวิเชียร อายุ 38 ปี และ น.ส.วิชุตา สุวิเชียร อายุ 33 ปี อยู่บ้านเลขที่ 5/1 หมู่ 5 ต.พลายชุมพล อ.เมือง จ.พิษณุโลก ทั้งสองมีบาดแผลฉกรรจ์ที่ใบหน้า คอหักทั้งคู่ นอกจากนี้ ยังพบว่านายภาณุใส่เฝือกไว้ที่ขาข้างซ้ายตั้งแต่เข่าลงมาสอบสวนทราบว่า น.ส.วิชุตา เป็นข้าราชการครูอยู่โรงเรียนจ่าการบุญ อ.เมืองพิษณุโลก เป็นครูประจำชั้น ป.4.1 ส่วนนายภาณุผู้เป็นสามี ทำงานอยู่ที่บริษัท CPF ประเทศไทยจำกัด มหาชน โรงงานผลิตอาหารสัตว์บกพิษณุโลก ก่อนเกิดเหตุ น.ส.วิชุตา ได้ขับรถไปรับนายภาณุที่เลิกจากงานที่บริษัท เนื่องจากนายภาณุยังขับรถไม่ได้ เพราะกระดูกหัวเข่าข้างซ้ายเสื่อมเพิ่งเข้ารับการผ่าตัดที่ รพ.พิษณุเวช พิษณุโลก เพื่อเดินทางไปรับลูกชายและลูกสาว ที่ฝากมารดาของ น.ส.วิชุตา เลี้ยงอยู่ที่ จ.พิจิตร แต่ขณะเดินทางได้เกิดอุบัติเหตุ รถเสียหลักตกถนนชนต้นไม้อย่างแรง ทำให้เสียชีวิตในรถทั้งคู่ด้าน นายคนึง แก้วมณี อยู่บ้านเลขที่ 72 หมู่ 2 บ้านวังเป็ด เผยว่า ขณะที่กำลังฉีดพ่นยาอยู่ในนาข้าวริมถนน ได้ยินเสียงรถเบรกเสียงดังมาก หันมามองเห็นรถคันที่เกิดเหตุเสียหลักพุ่งมาจากเลนขวาชิดร่องเกาะกลางถนน ก่อนที่จะเข้าเลนซ้ายสุดแล้วตกถนนชนต้นไม้อย่างแรง จึงรีบวิ่งมาดู ยังเห็นนายภาณุยังมีลมหายใจอยู่ โดยมีพลเมืองดีอีก 2 คนที่หยุดรถลงมาดูเหตุการณ์ รีบโทรศัพท์แจ้งเหตุให้ตำรวจทราบทาง 191 กระทั่งเจ้าหน้าที่กู้ภัยมาถึงก็พบว่านายภาณุได้เสียชีวิตไปพร้อมกับภรรยาแล้วเบื้องต้น ตำรวจสันนิษฐานว่า อาจมีสัตว์เลื้อยคลานข้ามถนนทำให้ น.ส.วิชุตา เบรกกะทันหันแล้วควบคุมรถไม่ได้ หรืออาจเกิดอาการหลับในรถจะลงเกาะกลางถนนจึงเบรกแล้วเสียหลักทำให้เกิดอุบัติเหตุดังกล่าว ซึ่งตำรวจจะได้สืบสวนสอบสวนหาสาเหตุที่แท้จริง หลังพลิกศพได้ให้เจ้าหน้าที่กู้ภัยนำร่างผู้เสียชีวิตทั้ง 2 ส่งให้แพทย์ชันสูตรที่โรงพยาบาลมหาวิทยาลัยนเรศวร ก่อนติดต่อญาติให้มารับศพกลับไปบำเพ็ญกุศลต่อไป
เกิดเรื่องเศร้า เมื่อสามีผ่าตัดหัวเข่า ใส่เฝือก ต้องให้ภรรยาซึ่งเป็นข้าราชการครู ขับรถเก๋ง จากพิษณุโลกมุ่งหน้า จ.พิจิตร เพื่อรับลูกชายลูกสาวที่ไปฝากแม่เลี้ยง แต่เกิดอุบัติเหตุ
ผัวเมียตายคู่,ผัวเมียรถชนต้นไม้,ชนต้นไม้ตาย2,รถชนต้นไม้ พิษณุโลก,อุบัติเหตุ พิษณุโลก,ข่าวทั่วไป